Életének korai szakaszáról nincsenek adatok. 15 éves korában Pestre küldték inasnak. 1837-ben Pesten is telepedett le, és Tomola Ferdinánd műkereskedésében lett alkalmazott. Feltehetően Pesten tanulta ki a réz- és acélmetszést. Az 1840-es évektől haláláig – Vidéky Károly, Perlasca Domokos és Fuchsthaller Alajos mellett – Pest-Buda egyik legtöbbet foglalkoztatott metszője volt. Számos képet készített különböző lapok – például az "Ungar", "Hölgyfutár", "Délibáb" – számára. Petőfi Sándor 1847-ben megjelent költeményei címlapjára ő metszette a költő arcképét. Önálló műlapokat is megjelentetett, ezek közül legismertebb Petőfi Sándor portréja (Barabás Miklós rajza alapján), az első felelős magyar kormány tagjairól készített csoportképe (Weber Henrik rajza alapján) valamint az 1848. április 1-jén Pestre érkező Kossuthot ábrázoló képe. Az 1848–49-es szabadságharc idején már mint az állami bankjegynyomda alkalmazottja, Wachtler Fülöppel ő készítette a Kossuth-bankók lemezeit, amiért a szabadságharc bukása után néhány hónapig a pesti Újépületben raboskodott.